Document ID: 31998D0743

31998D0743
L 358/109
SLUŽBENI LIST EUROPSKE UNIJE
21.12.1998.
ODLUKA VIJEĆA
od 21. prosinca 1998.
o detaljnim odredbama u vezi sa sastavom Gospodarskog i financijskog odbora
(98/743/EZ)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 109.c stavak 3.,
uzimajući u obzir prijedlog Komisije (1),
uzimajući u obzir mišljenje Europske središnje banke (2),
uzimajući u obzir mišljenje Monetarnog odbora (3),
(1)
budući da Ugovor propisuje da se Gospodarski i financijski odbor treba osnovati na početku treće faze gospodarske i monetarne unije;
(2)
budući da Ugovor zahtijeva od Vijeća da usvoji detaljne odredbe u vezi sa sastavom Gospodarskog i financijskog odbora; budući da će države članice, Komisija i Europska središnja banka svaka imenovati najviše dva člana Odbora;
(3)
budući da su zadaci Gospodarskog i financijskog odbora utvrđeni u članku 109.(c) stavku 2. Ugovora; budući da je dio tih zadataka Gospodarskog i financijskog odbora da ispituje gospodarsko i financijsko stanje država članica i Zajednice i da o njemu redovito izvještava Vijeće i Komisiju, posebno o financijskim odnosima s trećim zemljama i međunarodnim institucijama; budući da Gospodarski i financijski odbor treba doprinijeti pripremi rada Vijeća, među ostalim, za potrebne preporuke kao dijela multilateralnog nadzora i širokih gospodarskih smjernica utvrđenih u članku 103. Ugovora, te za potrebne odluke kao dijela postupka u slučaju prekomjernog deficita utvrđenog u članku 104.(c) Ugovora; budući da je s obzirom na prirodu i važnost tih zadataka, ključno da se članovi Odbora i zamjenici članova biraju među stručnjacima koji imaju izuzetna znanja u gospodarskom i financijskom području;
(4)
budući da je u Rezoluciji (4) o koordinaciji ekonomske politike u fazi 3. EMU-a, Europsko vijeće u Luksemburgu od 12. i 13. prosinca 1997. zaključilo da će Gospodarski i financijski odbor pružiti okvir unutar kojeg se može pripremiti i nastaviti dijalog između Vijeća i Europske središnje banke na razini viših dužnosnika; budući da će ti dužnosnici dolaziti iz nacionalnih središnjih banaka i Europske središnje banke te nacionalnih uprava;
(5)
budući da se „uprava” odnosi na službe ministara koji prisustvuju u Vijeću kad se sastaje u sastavu ministara gospodarstva i financija;
(6)
budući da članstvo dužnosnika iz Europske središnje banke i nacionalnih središnjih banaka u Odboru ne dovodi u pitanje članak 107. Ugovora,
ODLUČILO JE:
Članak 1.
Države članice, Komisija i Europska središnja banka trebaju svaka imenovati dva člana Gospodarskog i financijskog odbora. Također mogu imenovati dva zamjenika članova Odbora.
Članak 2.
Članovi Odbora i zamjenici biraju se među stručnjacima koji imaju izuzetna znanja u gospodarskom i financijskom području.
Članak 3.
Dva člana koja imenuju države članice biraju se među višim dužnosnicima iz uprave i nacionalne središnje banke. Zamjenici se biraju pod istim uvjetima.
Članak 4.
Ova se Odluka objavljuje u Službenom listu Europskih zajednica.
Ona stupa na snagu 1. siječnja 1999.
Sastavljeno u Bruxellesu 21. prosinca 1998.

Labels: 2
18
9
15